Arriluze jauregia

Arriluze jauregia Getxo udalerriko Neguri auzoko Atxekolandeta 15 zenbakian kokatuta dago.

Arriluze jauregia joan den mende amaierako Bizkaiko goi burgesiarentzat eraikitzen ziren etxe-moten adierazle bikaina da. Erdi Aroko revival neogotikoan diseinatu zen, Ana Erreginaren estiloan.

Historia 

Fernando María Ybarrak bere koinatua zen José Luis Oriol Urigüen arkitekto eta enpresaburuari eskatu zion jauregi hori eraikitzea, 1910. urtean. Bizkaiko enpresaburu eta politikari kontserbadore ospetsua zen, eta Alfonso XIII. erregeak Arriluze de Ybarra markes titulua eman zion.

Harlandu onez eraikita dago osorik, eta lorategi zoragarriz inguratuta dago ezpondan, arkupe itsuak dituzten hormek mugatuta.

Eraikina 

Inguruan lorategi ederrak ditu, baita euste-hormak ere; euste hormen arkuak itsuak dira, eta sarrerako atea eta atezainaren etxebizitza Manuel Maria Smithek 1912an egin zituen. Erdi Aroko estiloa dute, baina inspirazio gaztelarra. Kokaleku topografikoa eta Erdi Aroko itxura apaina ikusita, irudi bitxia du. Eraikin exentu bat da, eta silerian landu da. Labarraren malkarrean dago kokatuta, hortaz, oina oso irregularra da. Estalkiak konplexuak dira, hautsiak eta batzuetan terrazak dituzte. Fatxada nagusia, profil mugitua duena, bi dorrek osatzen dute. Izkinan daude eta asimetrikoak dira, bata mailakatua eta bestea almenatua; erdiko gorputz batek elkartzen ditu. Altxaeran behe-sotoa, beheko solairua, altuera bat eta ganbara ikus daitezke, eta apaingarri anitzak daude. Besteak beste, azpimarragarriak dira zutabeen gainean dinteldutako ataripe bat eta dorreen alboetako hormetan dauden begiratokiak. Lehenengo solairua terraza batek betetzen du. Dorreen gorputzek eteten dute terraza, eta lehen aipatu ditugun begiratokietan ere terrazak jarraitzen du. Sarrerak dintelduak dira, alfiz barrokoak daude eta begiratoki bat nabarmentzen da, gustu ingelesaren arabera antolatua. Aurkako fatxadan sarrera nagusia dago eta fatxada honetako apaindura zertxobait serioagoa da, bi ardatz bertikal daude. Sei gorputzeko leihate handi bat azpimarratu behar da, baita sarrerako ataripea ere; ataripe hori exentua da eta dobela markatuak dituen arku beheratu bat du.

Galeria

Erreferentziak

Kanpo estekak 

Bizkaiko Kultura Ondasunak
Getxoko jauregiak
Neguri